**Zápisnica z porady Komisie pre financie a rozpočet v Perneku**

Miesto konania: Obecný úrad v Perneku

Termín konania: 1. október 2020

Prítomní: viď. prezenčná listina

Program schôdze:

1. Otvorenie schôdze Komisie pre financie a rozpočet
2. Analýza hospodárenia MŠ a ZŠ v Perneku
3. Priebežné čerpanie rozpočtu, daň z nehnuteľností a poplatky za odpad za rok 2020
4. Vyhodnotenie verejného obstarávania na zber a zvoz odpadu pre rok 2021
5. Prerokovanie návrhu VZN o miestnom poplatku za rozvoj
6. Pôžička na kompenzáciu výpadku podielových daní
7. Rekonštrukcia verejného osvetlenia
8. Kontrola dotácií
9. Rôzne
10. Diskusia
11. Záver schôdze

K bodu 1.

Predseda komisie Monika Belianska otvorila pracovnú poradu a privítala hostí, zároveň ich oboznámila s programom schôdze.

K bodu 2.

Na základe žiadosti riaditeľky MŠ a ZŠ v Perneku bola finančnou komisiou a v spolupráci s ekonómom obce vykonaná kontrola hospodárenia zariadenia za posledné roky. Podľa stavu rozpočtu, ktorý je vyrovnaný, zariadenie nevykazuje výraznejšiu úsporu ani stratu. Rozpočet školy dosahuje výšku do 190 tis. eur, prostriedky sú prerozdelené na základe kompetencii, originálnou kompetenciu obce je materská škola, školský klub a jedáleň, ZŠ predstavuje prenesenú kompetenciu a je plne financovaná zo ŠR. Táto čiastka predstavuje cca 90 tis. eur ročne. Financovanie originálnych kompetencii obce upravuje platné VZN z roku 2014 O určení výšky finančných prostriedkov na financovanie originálnych kompetencií na úseku školstva, schválená je dotácia vo výške 40% z výnosu z podielových daní fyzických osôb, ide o sumu presahujúcu každoročne 100 tis. eur. Poskytnutá čiastka pokrýva financovanie platov zamestnancov MŠ, ŠJ a ŠK, spotrebu energií, zásobovanie kuchyne, nákup pomôcok a pod. Obec má zároveň k dispozícií prostriedky od rodičov, ktoré inkasuje v prospech 2 podúčtov, t.j. poplatky za MŠ, ŠK( 2850 eur)a poplatky na ŠJ (1436 eur), ich výšku upravuje platné VZN z tohto roka a ich využitie je účelovo viazané. Medziročne je rozpočet ZŠ a MŠ navyšovaný o valorizáciu miezd a zvyšovanie cien energie. Na základe týchto skutočností možno konštatovať, že financovanie školského zariadenia zo strany obce je momentálne postačujúce.

K bodu 3.

K 30.9.2020 eviduje obec výber daní z nehnuteľností takmer vo výške 93%, úprava daňových sadzieb platných od tohto roku tak priniesla nárast príjmov o 16 tis. eur. Oproti tomu inkaso na poplatkoch za odpad naďalej vykazuje stratu takmer 15 tis. eur, obec získala približne len 55% vyrubených poplatkov. Na nájomnom obec neeviduje žiadne dlhy. Novovzniknutá situácia priniesla menšiu úsporu v hospodárení školy, rozpočet na kultúru bude použitý len na nákup darčekov pre tohtoročných jubilantov, seniori obdržia poukážku vo výške 5 eur. Ekonómka obce zatiaľ nepredpokladá nejaké výraznejšie odchýlky v plnení rozpočtu, z plánovaných investičných výdavkov bude zrealizovaná pravdepodobne len spoluúčasť na financovaní výstavby kanalizácie.

K bodu 4.

Starosta obec M.Ledník odprezentoval ponuky dodávateľov zvozu odpadu. Verejného obstarávania sa zúčastnili 3 spoločnosti, s dvoma z nich už obec v minulosti spolupracovala, víťaznú ponuku doručila firma Kosit, a.s., ktorá ponúka obci službu od 1.1.2021 za najnižšiu sumu. Obec tak s najväčšou pravdepodobnosťou zmení od nového roka dodávateľskú firmu, finančná komisia tento krok odobrila. Najzásadnejšou zmenou bude prechod na mesačný interval , táto zmena v rámci nákladov prinesie najväčšiu úsporu. Ďalšie podmienky, čípovanie nádob, ich váženie, výška poplatku pre občanov zostáva naďalej predmetom diskusie.

K bodu 5.

Miestny poplatok za rozvoj ako ďalšie VZN s ekonomickým prínosom pre obec je v pripomienkovom konaní, otvorenou zostáva položka za stavby na bývanie, finančná komisia je za jej navýšenie z 10 na 15 eur za meter štvorcový, využije preto pripomienkový proces.

K bodu 6.

Finančná komisia doporučuje obci využiť bezúročnú pôžičku na kompenzáciu výpadku podielových daní v rozpočte za 2 mesiace v tomto roku vo výške cca 16 tis eur. Túto sumu je možné použiť na financovanie bežných prevádzkových potrieb obce, ale tiež na realizáciu investičného zámeru. Predbežne sa komisia dohodla na prefinancovaní rekonštrukcie verejného osvetlenia v hodnote 24 tis. eur. Schvaľovanie pôžičky a prijatie uznesenia bude súčasťou programu zasadnutia OZ 26.10.2020.

K bodu 7.

Na základe auditu a tiež analýzy úspor a návratnosti bola obci predložená cenová ponuka na realizáciu 1. etapy modernizácie verejného osvetlenia, jedná sa o úsek hlavnej cesty a 52 ks svietidiel. Projekt má u finančnej komisie podporu, je žiadúce osloviť a vyžiadať ďalšie 2 ponuky. Spoluprácu v tejto oblasti ponúkol Ing. Kesegh. Vyžiadaním ďalších ponúk poverí starostu obce obecné zastupiteľstvo.

K bodu 8.

Dotácie schválené OZ na rok 2020 nebudú poskytnuté v plnej výške, Mgr. Naď za farnosť príspevok odmietol prijať, nakoľko je financovanie kazateľnice, na ktorú prostriedky žiadal plne pokryté. Zároveň obci doporučil montáž brány pri vchode a uzavretie cintorína v hodnote celej dotácie 4 000 tis. eur. Náhradným využitím prostriedkov sa bude zapodievať OZ na svojej pracovnej porade.

Dotácia pre TJ NV Pernek bola odčerpaná čiastočne vo výške 1000 eur. Nakoľko sú v konaní občianskeho združenia nedostatky, ktoré neumožňujú čerpať financie, je potrebné tieto náležitosti a konanie v mene štatutárneho zástupcu uviesť do zákonného stavu. Až po tejto náprave bude možné dotáciu poskytnúť v plnej výške.

K bodu 9.

Právnička obce, p. Gombárová avizovala vypracovanie ďalšieho VZN o miestnom poplatku za ubytovanie, spolu s VZN o poplatku na rozvoj bude ich schvaľovanie súčasťou programu na zasadnutí OZ 26. 10.2020. Predbežne sa komisia zhodla na poplatku 50 centov na osobu a noc.

Predmetom zmeny bude aj daň za psa a jej navýšenie na 5 eur.

K bodu 10.

V rámci diskusie bola dohodnutá spolupráca pri zostavovaní rozpočtu obce na rok 2021, pri zostavovaní pracovnej verzie komisia navrhuje prítomnosť dvoch jej členov.

K bodu 11.

Monika Belianska poďakovala prítomným za účasť a ukončila stretnutie komisie.

Vypracoval: Monika Belianska